Бганба еиҭеиҳәеит Гагра араион аҿы акурорттә аамҭазы агәамсам аизгара аус шеиҿкаау атәы
Атуристтә сезон иахьынӡазыхиоу иалацәажәеит атәыла ахада имҩаԥигаз аилатәара ду аҟны. Гагра араион атуризм аҟәша аиҳабы Ахра Бганба арадиоефир аҿы иҳәеит ақалақь арыцқьара аус шеиҿкаау, агәам ақәгара азы рымчқәа ахьынӡеизибархо.
"Гагра ақалақь аҩнуҵҟа иҟоуп хә-машьынак агәамсамҭрақәа ықәызго, аха макьаназ рхы иадырхәоит хԥа, избанзар усҟак агәам ыҟам. Иҟоуп даҽа ԥшь-машьынак, 10 кубк агәам зкуа, анаҩс еиҭа х-машьынак, аконтеинер дуқәа зкуа. Иаараны иҟоуп даҽа машьынак. Убри адагьы Гагра араион аҳаблақәа рахь ишьҭуп даҽа машьына-машьынак - Бзыԥ, Пицунда, Алаҳаӡыхь, Цандрыԥшь. Анаҩс иҟоуп даҽа машьынак, амҩадуқәа зыӡәӡәо", - ҳәа еиҭеиҳәеит Бганба.
Гагра араион атуризм аҟәша аиҳабы иҳәеит аус шынагӡоу азы агәаҭарақәа шымҩаԥырго, насгьы амшын аҟәара шыдрыцқьо атәы.
Иаҳа инарҭбааны аиҿцәажәара шәазыӡырҩыр шәылшоит арадио Sputnik Аԥсны аефир аҿы, мамзаргьы аудиофаил аҿы.